32006R0089
L 015/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 89/2006 НА КОМИСИЯТА
от 19 януари 2006 година
относно изменение на Регламент (ЕО) № 2295/2003 за термините, които могат да се използват при маркетинг на яйца от кокошки, достъпът на които е ограничен до открити пространства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 1907/90 на Съвета от 26 юни 1990 г., за определени маркетингови стандарти за яйца (1), и по-специално член 10, параграф 3 от него,
като има предвид, че:
(1)
Регламент (ЕО) № 2295/2003 на Комисията (2) предвижда подробни правила за прилагането на Регламент (ЕИО) № 1907/90.
(2)
Директива 2002/4/ЕО на Комисията от 30 януари 2002 г. за регистриране на предприятия за кокошки носачки съгласно Директива 1999/74/ЕО на Комисията (3) предвижда минимално изискваните стандарти за защита на кокошките носачки.
(3)
За предпазване на консуматорите от изявления, извършени с измамно намерение с цел осигуряване на по-високи цени, от тези, които се прилагат за яйца от кокошки, достъпът на които е ограничен до открити пространства, Регламент (ЕО) № 2295/2003 предвижда минимално изискваните критерии за птицевъдство, които трябва да съблюдават фермерите, предявяващи претенции за прилагане на определени методи на отглеждане. Само термините, предвидени в приложение II към въпросния регламент, могат да бъдат използвани, докато приложение III към него определя изискванията, които трябва да бъдат удовлетворени, за да могат да се ползват преференции по смисъла на тези условия.
(4)
Сред специфичните изисквания, които трябва да бъдат удовлетворени, за да бъдат маркирани яйцата с използване на термините „яйце от зона на свободен обсег“, достъпът до открито пространство е от основно значение.
(5)
Ограничения, включително и ветеринарните ограничения, приети съгласно правните актове на Общността за опазване на общественото здраве и здравния статус на животните, могат да ограничат достъпа на птиците до открито пространство.
(6)
Когато производителите не са в състояние повече да удовлетворяват условията за отглеждане, определени в приложение III към Регламент (ЕО) № 2295/2003, те трябва, в интерес на консуматорите, да прекратят използването на задължителната етикетировка, относно метода на отглеждане.
(7)
С цел отчитането на възможни икономически последици от подобни временни ограничения, след като целият сектор се нуждае от един разумен период на приспособяване, особено по отношение на етикетировката, и при условие че качеството не е сериозно засегнато, следва да бъдат изготвени разпоредби за един преходен период, през който производителите могат да продължат да използват етикетировката, отнасяща се до метода на отглеждане.
(8)
Дерогацията по отношение на достъп до открито пространство е експлицитно определена в точка 1, буква а), първо тире от приложение III към Регламент (ЕО) № 2295/2003 в случай на временни ограничения, наложени от ветеринарните власти.
(9)
Тъй като продължителността на временните ограничения, по време на които производителите могат да използват понятието „свободен обсег“, въпреки че кокошките носачки вече нямат достъп до свободно пространство, не е специфицирана, съответно ограничение във времето следва да бъде зададено, с цел да бъдат защитени интересите на консуматорите.
(10)
Регламент (ЕО) № 2295/2003 следва да бъде съответно изменен.
(11)
Мерките, предвидени в настоящия регламент, са в съответствие със становището на Управителния комитет по птичето месо и яйцата,
ПРИЕ НАСТОЯЩИЯ РЕГЛАМЕНТ:
Член 1
Точка 1, буква а), първо тире от приложение III към Регламент (ЕО) № 2295/2003, се изменя, както следва:
„-
кокошки, имащи целодневен достъп до открити пространства; всяка дерогация на това изискване, зададена поради ограниченията, включително ветеринарни ограничения, приети съгласно правото на Общността, не следва да надвишава 12 седмици.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 януари 2006 година.